Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ К. В. ВЛКСМ-р илъэси 100 зэрырикъум теухуа гуфIэгъуэ зэIущIэм хэтахэм зэрызахуигъэза хъуэхъу псалъэ
ПщIэ зыхуэсщI ныбжьэгъухэ!
ВЛКСМ-р илъэси 100 зэрырикъумкIэ си гуапэу сынывохъуэхъу.
Къэбэрдей-Балъкъэрым исхэм я щIэблэ куэдым я гъащIэр комсомолым и тхыдэм къыгуэхыпIэ имыIэу пыщIащ. Фэ фщыщ дэтхэнэ зыми мы махуэм и комсомол щIалэгъуэр, къызэрыгуэкI, ауэ ВЛКСМ-м щIыхь зиIэ и тхыдэм и лъабжьэ хъуа Iуэху бжыгъэншэхэр зыдилэжьа и ныбжьэгъу пэжхэр игу къегъэкIыж. Зыхуэдэ щымыIэ, тхыдэм зэи къыщымыхъуауэ, цIыху куэд зыхэта жылагъуэ щIалэгъуалэ зэгухьэныгъэр гъэсэныгъэм и школ гъуэзэджэу уващ, гъащIэм жыджэру хэтыным, гъуэгу тэмэм теувэным куэд хуиущиящ. Комсомолым и лIыкIуэхэр сытым дежи япэ итт, гъуэгу мытыншхэр къыхахыу. Хэку зауэшхуэм и лъэхъэнэм абыхэм лIыгъэ яхэлъу Хэкур яхъумащ, зауэ нэужь ухуэныгъэшхуэхэм, щIэныгъэм, щэнхабзэм, егъэджэныгъэм, спортым ехьэлIа проект инхэр гъэзэщIэным жыджэру хэтащ.
Къэбэрдей-Балъкъэрым и комсомолыр ВЛКСМ-м и сатыр пэрытхэм хэтахэм ящыщщ икIи абы напэкIуэцI гъуэзэджэу куэд хитхащ ди Хэкум и тхыдэм, абы лэжьыгъэмрэ хахуагъэмрэ япыщIа и блэкIам. Республикэм и комсомолым игъэсахэм ящыщ куэд ноби жыджэру щолажьэ гъащIэм и IэнатIэ зэмылIэужьыгъэхэм икIи Къэбэрдей-Балъкъэрым и экономикэ, жылагъуэ-политикэ зыужьыныгъэм яхуэфэщэн хащIыхь. Абы къегъэлъагъуэ комсомолым къарита щIэныгъэр, Iэзагъэмрэ зэфIэкIымрэ, Хэкум и къэкIуэнум хуэгъэза плъапIэм, Iуэху пыухыкIахэр къэралым хуэлэжьыным хуэдэ фIыгъуэхэр нобэми ди цIыхухэм зэрахуэлажьэр.
Шэч къытесхьэркъым зыхуэбгъэ- дэн щымыIэ зэфIэкIыр, ВЛКСМ-м и хабзэу зэманым игъэунэхуахэр нобэрей щIалэгъуалэ жылагъуэ зэгухьэныгъэхэм я дежкIэ гъуазэу зэрыщытынум.
Узыншагъэ быдэ, комсомол жы-джэрагъ, насып, ефIэкIуэныгъэ фиIэну сынывохъуэхъу.
